Polisiebeampte verkrag glo minderjarige terwyl hy op borg isŉ Polisiebeampte van Pretoria, wat op borgtog vrygelaat is terwyl twee aanklagte van kinderverkragting teen hom ondersoek word, verskyn binnekort weer in die hof op ŉ soortgelyke aanklag. Die onafhanklike polisie-ondersoekdirektoraat (Opod) het Dinsdag gesê die beampte, ŉ adjudant-offisier, word daarvan verdink dat hy ŉ tienermeisie in Mamelodi, noord van Pretoria, verkrag het terwyl hy op parool uit was vir die ander twee aanklagte. Moses Dlamini, Opod se woordvoerder, sê die 48-jarige beampte gaan binnekort in die Mamelodi-Wes-landdroshof verskyn. Hy word daarvan aangekla dat hy in April ŉ 13-jarige meisie verkrag het. Die beampte het glo vir die slagoffer ŉ wegneemete by ŉ kitskosrestaurant gekoop waarna hy haar glo by sy huis verkrag het. Hy wou haar glo die volgende dag weer verkrag, maar sy kon daarin slaag om te ontsnap en het die voorval by die polisie aangemeld. Die beampte het homself ŉ week ná die voorval aan die polisie oorgegee. Dlamini het aangedui die verdagte gaan vir borgtog aansoek doen, maar Opod gaan dit teenstaan. “Buiten die laaste voorval, word die beampte daarvan verdink dat hy ŉ agtjarige meisie in KwaMhlanga in Mpumalanga verkrag het, asook ŉ 12-jarige meisie van Mamelodi-Oos,” het Dlamini gesê.